Veteransupporteren kan ikke huske sist han gikk glipp av en av skotsk landskamp.

Molde (TV 2): Hvis du oppholder deg i Molde mandag eller tirsdag, kommer du garantert til å legge merke til dem. Tartan Army stiller mannsterke i skotske fotballdrakter, kilt, karakteristiske luer og spesiallagde t-skjorte.

Da TV 2 besøkte fotballpuben i rosenes by mandag kveld, solgte en skotte røde t-skjorter med Bjørge Lilleliens legendariske seierstale etter Norges 2-1-seier over England i 1981 trykket på ryggen.

En av de aller ivrigste i den skotske supportergjengen i Molde er 69 år gamle Ricky Lawrie. Han kom allerede søndag kveld for å føle på atmosfæren og den friske luften i Norge.

– Jeg fløy fra Edinburgh til Amsterdam, videre til Oslo og nå er jeg her. Fotballforbundet gjorde det ikke enkelt for oss ved å legge kampen hit, men vi er på plass. Noen kommer med båt, noen med fly, noen har leid buss og noen kjører bil fra Oslo. Vi elsker landslaget vårt og reiser overalt for å se Skottland, sier Lawrie.

1 000 fans

Flere av skottene forteller at mange ikke tok seg råd til å reise hele veien til Molde grunnet dyre flybilletter så kort tid til jul, men det er ventet i underkant av 1 000 fans til det som er en privatkamp etter en skuffende kvalifisering i november.

– For oss er alle kamper like. Vi reiser med landslaget overalt. Vi er skotter. Vi elsker nasjonen og laget av hele vårt hjerte, sier 69-åringen.

Les også: Høgmo gjør trolig tre endringer mot Skottland

Les også: NFF: – Kampflyttingen er en suksess

Det beviste han til fulle da han foran VM i Argentina i 1978 trosset konas klare beskjed om at turen ble for dyr. Lawrie tok opp billån, solgte bilen han allerede hadde, ble skilt og mistet huset, men klager ikke.

– Jeg leste i avisen at turen kostet 1 200 pund. Det var mye penger på den tiden. Jeg gikk i fire banker og fikk fire billån på 200 pund. Det var ingen datamaskiner og slikt den gangen, så det gikk fint. Etter å ha solgt bilen, hadde jeg nok penger. Jeg ba reisebyrået sende papirene til min mor og ikke hjem til meg for å holde det skjult, men det klarte de ikke. Kona nektet meg å reise, men jeg måtte jo dra. Det var VM med Skottland. Hun fikk huset og alt jeg eide, men jeg fikk dra til Argentina. Slikt gjør man for laget sitt, forteller 69-åringen og understreker at han i dag har et godt forhold til ekskona.

– Når gikk du sist glipp av en landskamp?

– Aldri. Jeg går ikke glipp av Skottland.

Løftet kilten

På kaia i Molde peker han på de snødekte fjellene på andre siden av fjorden, men det er noe annet som virkelig har imponert Lawrie i Norge de siste dagene.

– Jeg så en mor og hennes datter på butikken her. De hadde så sunn og ren hud. Døtrene her er pene, men mødrene er så vakre. Nydelige! sier skotten som tidligere har jobbet på oljerigg utenfor Bergen.

Lawrie og Tartan Army skal feste på supporterpuben i Molde både mandag og tirsdag, men 69-åringen sier at han har handlet rikelig med tax free-varer for å spare penger. Mot slutten av intervjuet forteller Lawrie at han har en overraskelse, snur seg, bøyer seg ned, bretter opp kilten og blotter hele underlivet.

– Dette er alle kvinners drøm! sier Lawrie og ler med hele den blanke messingen blottlagt.

En gruppering i den skotske leiren har tradisjon for å samle inn penger til et lokalt formål på tur, og denne gang er det Molde kommune og krisesenteret som får midlene. I pausen skal Neil McDonald overrekke rundt 20.000 kroner på vegne av Tartan Army Sunshine Appeal.

– Vi har holdt på siden 2003. Dette blir den 49. kampen på rad vi gjør dette, forteller McDonald til TV 2.